Document ID: 32011D0143

KOMISIJOS SPRENDIMAS
2011 m. kovo 3 d.
dėl etoksichino neįtraukimo į Tarybos direktyvos 91/414/EEB I priedą ir kuriuo iš dalies keičiamas Komisijos sprendimas 2008/941/EB
(pranešta dokumentu Nr. C(2011) 1265)
(Tekstas svarbus EEE)
(2011/143/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 8 straipsnio 2 dalies ketvirtą pastraipą,
kadangi:
(1)
Komisijos reglamentuose (EB) Nr. 1112/2002 (2) ir (EB) Nr. 2229/2004 (3) nustatytos Direktyvos 91/414/EEB 8 straipsnio 2 dalyje nurodytos darbo programos išsamios ketvirtojo etapo įgyvendinimo taisyklės ir nustatytas veikliųjų medžiagų, kurias reikia įvertinti dėl to, ar reikia įtraukti į Direktyvos 91/414/EEB I priedą, sąrašas. Tame sąraše yra etoksichinas.
(2)
Vadovaudamasis Reglamento (EB) Nr. 2229/2004 24e straipsniu pranešėjas per du mėnesius nuo vertinimo ataskaitos projekto gavimo atsisakė palaikyti siūlymą įtraukti tą veikliąją medžiagą į Direktyvos 91/414/EEB I priedą. Todėl 2008 m. gruodžio 8 d. buvo priimtas Komisijos sprendimas 2008/941/EB dėl tam tikrų veikliųjų medžiagų neįtraukimo į Tarybos direktyvos 91/414/EEB I priedą ir augalų apsaugos produktų, kuriuose yra tų medžiagų, registracijos panaikinimo (4), kuriuo etoksichinas neįtrauktas į minėtą priedą.
(3)
Pirminis pranešėjas (toliau - pareiškėjas), vadovaudamasis Direktyvos 91/414/EEB 6 straipsnio 2 dalimi, pateikė naują paraišką prašydamas taikyti skubos tvarką, nustatytą 2008 m. sausio 17 d. Komisijos reglamento (EB) Nr. 33/2008, nustatančio išsamias Tarybos direktyvos 91/414/EEB nuostatų taikymo taisykles, susijusias su veikliųjų medžiagų, įtrauktų į šios direktyvos 8 straipsnio 2 dalyje nurodytą darbų programą, bet neįtrauktų į jos I priedą, vertinimo įprasta ir skubos tvarka (5), 14-19 straipsniuose.
(4)
Paraiška pateikta Vokietijai, kuri Reglamentu (EB) Nr. 2229/2004 paskirta ataskaitą rengiančia valstybe nare. Nustatytų skubos tvarkos terminų buvo laikytasi. Veikliosios medžiagos specifikacija ir nurodytos paskirtys yra tokios pat, kaip ir Sprendime 2008/941/EB. Paraiška taip pat atitinka kitus Reglamento (EB) Nr. 33/2008 15 straipsnyje nustatytus turinio ir tvarkos reikalavimus.
(5)
Vokietija įvertino pareiškėjo pateiktus papildomus duomenis ir parengė papildomą ataskaitą. 2009 m. spalio 16 d. ji šią ataskaitą pateikė Europos maisto saugos tarnybai (toliau - Tarnyba) ir Komisijai. Tarnyba pateikė papildomą ataskaitą kitoms valstybėms narėms ir pareiškėjui, kad jie pateiktų pastabų, ir gautas pastabas persiuntė Komisijai. Vadovaudamasi Reglamento (EB) Nr. 33/2008 20 straipsnio 1 dalimi ir Komisijos prašymu, 2010 m. rugpjūčio 20 d. Tarnyba Komisijai pateikė savo išvadas dėl etoksichino (6). Vertinimo ataskaitos projektą, papildomą ataskaitą ir Tarnybos išvadas valstybės narės ir Komisija persvarstė Maisto grandinės ir gyvūnų sveikatos nuolatiniame komitete ir 2011 m. sausio 28 d. pateikė kaip Komisijos etoksichino peržiūros ataskaitą.
(6)
Vertinant šią veikliąją medžiagą, nustatyta keletas susirūpinimą keliančių problemų. Visų pirma, dėl turimų neišsamių toksikologinių duomenų, kurie laikyti nepakankamais leistinai paros dozei (LPD), ūmaus poveikio etaloninei dozei (ŪPED) ir leistinam operatoriaus sąlyčio lygiui (LOSL) nustatyti, nebuvo įmanoma atlikti patikimo poveikio vartotojams, veiklos vykdytojams ir darbuotojams vertinimo. Be to, pateikti duomenys buvo nepakankami, kad būtų galima nustatyti etoksichino ir jo metabolitų likučių apibrėžtį. Be to, buvo nepakankamai duomenų, kad būtų galima padaryti išvadą dėl techninėse specifikacijose nurodytos priemaišos (dėl konfidencialumo priežasčių vadinamos 7 priemaiša) genotoksinio poveikio ir ekotoksiškumo. Galiausiai, turimų duomenų nepakako pavojui aplinkai ir netiksliniams organizmams nuodugniai įvertinti. Todėl remiantis turima informacija buvo neįmanoma padaryti išvados, kad etoksichinas atitiko medžiagų įtraukimo į Direktyvos 91/414/EEB I priedą kriterijus.
(7)
Komisija pasiūlė pareiškėjui pateikti pastabas dėl bendros peržiūros išvadų. Be to, kaip nurodyta Reglamento (EB) Nr. 33/2008 21 straipsnio 1 dalyje, Komisija paragino pareiškėją pateikti pastabų dėl peržiūros ataskaitos projekto. Pareiškėjas pateikė savo pastabas ir jos buvo atidžiai išnagrinėtos.
(8)
Tačiau, nepaisant pareiškėjo argumentų, nustatyta, kad minėtosios problemos negali būti išspręstos, o remiantis pateikta informacija atliktas ir per Tarnybos ekspertų posėdžius apsvarstytas vertinimas neparodė, jog galima tikėtis, kad augalų apsaugos produktai, kuriuose yra etoksichino, siūlomomis naudojimo sąlygomis iš esmės atitiktų Direktyvos 91/414/EEB 5 straipsnio 1 dalies a ir b punktuose nustatytus reikalavimus.
(9)
Todėl etoksichinas neturėtų būti įtrauktas į Direktyvos 91/414/EEB I priedą.
(10)
Šiuo sprendimu neapribojama galimybė teikti kitas paraiškas dėl etoksichino pagal Direktyvos 91/414/EEB 6 straipsnio 2 dalį ir Reglamento (EB) Nr. 33/2008 II skyrių.
(11)
Aiškumo sumetimais, etoksichino įrašas Sprendimo 2008/941/EB priede turėtų būti išbrauktas.
(12)
Todėl Sprendimas 2008/941/EB turėtų būti atitinkamai iš dalies pakeistas.
(13)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Veiklioji medžiaga etoksichinas nėra įtraukiama į Direktyvos 91/414/EEB I priedą.
2 straipsnis
Valstybės narės užtikrina, kad:
a)
augalų apsaugos produktų, kurių sudėtyje yra etoksichino, registracija būtų panaikinta iki 2011 m. rugsėjo 3 d.;
b)
nuo šio sprendimo paskelbimo dienos augalų apsaugos produktai, kurių sudėtyje yra etoksichino, nebūtų registruojami arba perregistruojami.
3 straipsnis
Valstybių narių suteikiamas lengvatinis laikotarpis pagal Direktyvos 91/414/EEB 4 straipsnio 6 dalį yra kuo trumpesnis ir baigiasi ne vėliau kaip 2012 m. rugsėjo 3 d.
4 straipsnis
Sprendimo 2008/941/EB priede išbraukiamas etoksichino įrašas.
5 straipsnis
Šis sprendimas skirtas valstybėms narėms.
Priimta Briuselyje 2011 m. kovo 3 d.

Labels: 0
3
20
6